Societatea de Transport București (fost RATB) va scoate, joi, în traseu liniile de tramvai, troleibuz și autobuz începând cu ora 4 dimineața, ca urmare a grevei de avertisment anunțată de angajații METROREX.

”Ca urmare a grevei de avertisment a angajaților Metrorex SA, programată pentru ziua de 15.11.2018, între orele 4:00 și 6:00, în vederea asigurării serviciului public de transport la nivelul Capitalei, STB SA va scoate în traseu liniile urbane de tramvai, troleibuz și autobuz începând cu ora 4.00”.

Metrorex anunță că a fost notificată Unitatea - Sindicatul Liber Metrou (USLM) cu privire la decizia declanșării grevei de avertisment, în data de joi, 15.11.2018, între orele 04:00-06:00. În această perioadă trenurile de metrou nu vor circula.

Sindicaliștii au declarat la începutul săptămânii că dacă nu le vor fi acceptate solicitările, printre care și mărirea salariilor cu 42%, vor declanșa greva generală începând cu ziua de luni.



